Áder aláírta: titkosak a Budapest–Belgrád-vasútvonal szerződései, nem lesznek közalkalmazottak a kulturális szféra dolgozói
A jogszabályoknak már csak meg kell jelenniük a Magyar Közlönyben.
Aláírta a köztársasági elnök azokat a törvényeket, amelyeket a felhatalmazási törvény elfogadása után nyújtott be a kormányoldal, s amelyeket – köztük több kétharmados többséget igénylőt – a múlt hét kedden el is fogadott az Országgyűlés. Ahogy akkor megírtuk, ezek többségének semmi köze sincsen a járványhoz, ha csak annyi nem, hogy így sokkal kisebb visszhangja volt, mint lehetett volna egy normál időszakban.

Ezek közé tartozik egyebek mellett

-   a Budapest–Belgrád-vasútvonal kivitelezésének gyorsításáról és az ahhoz kapcsolódó szerződések 10 évre szóló titkosításáról,
-   hat egyetem alapítványi fenntartásba helyezéséről,
-   a színházak felügyelőbizottságainak átalakításáról,
-   a Városliget változtatási tilalmának eltörléséről,
-   a nemváltoztatás elismerésének jogi lehetőségének megszüntetéséről,
-   különböző, szociális intézményeknek otthont adó ingatlanok egyházi fenntartók tulajdonába kerüléséről,
-   kulturális intézményekben foglalkoztatottak közalkalmazotti jogviszonyának átalakulásáról (azaz annak elvételéről)

szóló törvény. Továbbá az a Pintér Sándor által benyújtott salátatörvény is, amely egyebek mellett a nemzetbiztonsásgi szervek jogkörének bővítéséről, illetve arról rendelkezik, hogy három hónapra kizárhatják a közmunkából azokat, akiknek rendezetlen a lakókönyezetük.

A parlament honlapjának tanúsága szerint az összesen 17 törvényt Áder szerdán írta alá. Státuszuk jelenleg „kihirdetésre vár”, azaz arra, hogy megjelenjenek a Magyar Közlönyben.
aláírás törvény köztársasági elnök parlament Országggyűlés Áder János